Source: https://accace.sk/pripravovana-novela-zakona-o-dph-news-flash/
Timestamp: 2020-02-18 14:15:33+00:00

Document:
Pripravovaná novela Zákona o DPH | News Flash | Accace Slovensko
Pripravovaná novela Zákona o DPH | News Flash
Novela Zákona o DPH by mal vstúpiť do platnosti od 1.1.2016. Najdôležitejšia zmena, ktorú by mala novela priniesť, je zavedenie osobitého režimu uplatňovania DPH na základe prijatia platby za dodanie tovaru alebo služby. Prinášame Vám prehľad najdôležitejších pripravovaných zmien – o ich ďalšom vývoji Vás budeme priebežne informovať.
Osobitý režim uplatňovania DPH
Novelizovaný zákon o DPH umožní od 1.1.2016 podnikateľom uplatniť daň z došlých faktúr až po prijatí tovaru alebo služby.
Tento režim úpravy dane si môže uplatniť len podnikateľ, ktorý:
za predchádzajúci kalendárny rok nedosiahol obrat 75 000 eur (je možné, že táto hranica sa zmení na 100 000 resp. 200 000 eur ),
odôvodnene predpokladá, že v prebiehajúcom kalendárnom roku nedosiahne obrat 75 000 eur,
Po splnení týchto podmienok môže podnikateľ uplatniť osobitý režim, t.j. uplatnenie tohto režimu je možnosť a nie povinnosť podnikateľa. Podnikateľ, ktorý splní vyššie uvedené podmienky a ktorý sa rozhodol uplatňovať osobitnú úpravu, uplatňuje túto úpravu od prvého dňa zdaňovacieho obdobia.
Podnikateľ je povinný oznámiť uplatňovanie osobitej úpravy písomne daňovému úradu najneskôr do konca kalendárneho mesiaca, v ktorom začal uplatňovať osobitnú úpravu.
Osobitná úprava sa vzťahuje na odplatné dodania tovarov a služieb v tuzemsku, pri ktorých je platiteľ povinný platiť daň okrem dodania tovarov a služieb podľa § 43 a 47 ZDPH (intrakomunitárne dodanie tovaru do iného členského štátu a vývoz tovaru).
Daňová povinnosť pri uplatňovaní osobitnej úpravy vzniká dňom prijatia platby za tovar alebo službu, ktoré sú alebo majú byť dodané, a to z prijatej platby.
Faktúra vyhotovená platiteľom v osobitnom režime, okrem napríklad dokladu ERP, musí obsahovať aj informáciu „daň sa uplatňuje na základe prijatia platby“. Ak platiteľ takúto slovnú informáciu na faktúre neuvedie, daňová povinnosť vznikne podľa §19 ZDPH, t.j. podľa dátumu dodania.
Právo odpočítať daň z tovarov a služieb, ktorú voči platiteľovi v osobitnom režime uplatnil iný platiteľ, vzniká dňom zaplatenia za tovar alebo službu platiteľom v osobitnom režime.
Predmetná zmena ovplyvní aj odberateľov, t.j. „bežných“ platiteľov dane, keďže im právo na odpočítanie dane z prijatých tovarov a služieb vznikne v rovnaký deň, ako vznikne daňová povinnosť dodávateľovi, t.j. až zaplatením dodávateľovi za tovar alebo službu.
Ak platiteľ v osobitnom režime zaplatí len časť protihodnoty za tovar alebo službu, právo odpočítať daň vzniká pomerne podľa výšky sumy, ktorú zaplatil.
Ak po zdaňovacom období, v ktorom vznikla daňová povinnosť, nastane oprava základu dane, ktorá má za následok zníženie vzniknutej daňovej povinnosti, platiteľ v osobitnom režime uvedie opravu základu dane a dane v daňovom priznaní za zdaňovacie obdobie, v ktorom vrátil platbu, a to v rozsahu vrátenej platby.
Ak sa opravou základu dane zvýši základ dane, platiteľ podľa osobitného režimu uvedie opravu základu dane a dane v daňovom priznaní za zdaňovacie obdobie, v ktorom prijal platbu, a to v rozsahu prijatej platby.
Platiteľ v osobitnom režime sa môže rozhodnúť pre skončenie uplatňovania osobitnej úpravy. Uplatňovanie osobitnej úpravy sa skončí posledným dňom kalendárneho roka, v ktorom svoje rozhodnutie písomne oznámi daňovému úradu.
Platiteľ je povinný skončiť uplatňovanie osobitnej úpravy, ak:
v prebiehajúcom kalendárnom roku dosiahne obrat 75 000 eur, a to posledným dňom zdaňovacieho obdobia, v ktorom dosiahol obrat,
sa zrušuje bez likvidácie, a to dňom, ktorý predchádza dňu jeho zániku
je fyzickou osobou pokračujúcou v živnosti po úmrtí platiteľa podľa §83, a to posledným dňom posledného zdaňovacieho obdobia
Posledným dňom zdaňovacieho obdobia, v ktorom platiteľ skončil uplatňovanie osobitnej úpravy, a dňom, uplynutím ktorého prestala byť právnická osoba alebo fyzická osoba platiteľom podľa § 81 ods. 5, vzniká daňová povinnosť z dodania tovarov a služieb za obdobie uplatňovania osobitnej úpravy, ktorá by bola vznikla, ak by nebol uplatňoval osobitnú úpravu, okrem daňovej povinnosti, ktorá vznikla za zdaňovacie obdobia, v ktorých uplatňoval osobitnú úpravu.
V tomto zdaňovacom období platiteľ môže odpočítať daň z tovarov a služieb, pri ktorých by vzniklo právo odpočítať daň v období uplatňovania osobitnej úpravy, ak by nebol uplatňoval osobitnú úpravu, okrem dane, ktorú už odpočítal.
Daňový úrad uloží pokutu do výšky 10 000 eur, ak:
platiteľ uplatňuje osobitnú úpravu a nesplnil podmienky na jej uplatnenie,
platiteľ pokračuje v uplatňovaní osobitnej úpravy po dni, ktorým bol povinný skončiť uplatňovanie osobitnej úpravy,
platiteľ v osobitnom režime na faktúre neuvedie slovnú informáciu „daň sa uplatňuje na základe prijatia platby“.
Dodanie tovaru zahraničným subjektom
V §69 ods. 2 ZDPH sa slová „dodanom s inštaláciou alebo montážou“ nahrádzajú výrazom „okrem tovaru dodaného formou zásielkového predaja“.
Znamená to, že ak zahraničný platiteľ dane kúpi a predá tovar inej zdaniteľnej osobe so sídlom alebo prevádzkarňou v Slovenskej republike, nemá povinnosť požiadať o registráciu DPH v SR a môže vystaviť faktúru bez DPH s prenosom daňovej povinnosti na odberateľa.
Startupy a zábezpeka na daň
Cieľom novely je zmiernenie negatívnych dôsledkov pre zdaniteľné osoby, ktoré požiadali o registráciu pred dosiahnutím zákonom ustanovenej výšky obratu 49 790 eur.
Ak týmto zdaniteľným osobám správca dane uloží povinnosť zložiť zábezpeku na DPH a túto zábezpeku v zákonnej lehote zdaniteľné osoby nezložia, správca dane žiadosť o registráciu pre DPH podľa súčasnej právnej úpravy zamietne.
Od roku 2016 by sa mal zjednotiť prístup k registrácii pre DPH pre zdaniteľné osoby, ktoré dosiahli obrat 49 790 eur, a pre zdaniteľné osoby, ktoré nedosiahli obrat 49 790 eur.
Nezaplatenie zábezpeky v zákonom ustanovenej lehote v prípade tzv. dobrovoľnej registrácie nebude dôvodom na zamietnutie žiadosti o registráciu, ale zábezpeku bude správca dane vymáhať spôsobom podľa osobitného predpisu ako daňový nedoplatok.
Z dôvodu plánovanej vládnej podpory start-upov sa navrhuje vypustenie jedného zo zákonných dôvodov pre zloženie zábezpeky, t.j. vypúšťa sa povinnosť zložiť zábezpeku na DPH z dôvodu, že žiadateľ je zdaniteľnou osobou, ktorá sa zatiaľ len pripravuje na podnikanie.
Predaj tovaru, pri ktorom nebol nárok na odpočet dane
Navrhuje sa, aby sa oslobodenie od dane pri následnom predaji tovaru, pri obstaraní ktorého nevznikol nárok na odpočítanie DPH, uplatnilo len vtedy, ak v kalendárnom roku dodania neexistuje možnosť úpravy odpočítanej dane podľa § 54 ZDPH.
Ak je možná úprava odpočítanej dane podľa §54 ZDPH, platiteľ dane dodá tovar s DPH na výstupe a má právo na vrátenie zodpovedajúcej časti neodpočítanej DPH.
Nová úprava sa stále nebude vzťahovať na tovary, ktorých obstarávacia hodnota bola nižšia ako 3 319,39 eura, t.j. stále sa bude uplatňovať oslobodenie od dane pri predaji tovaru, ak pri pôvodnom nadobudnutí tovaru si platiteľ dane nemohol odpočítať DPH.
Zmena v trojstrannom obchode
Prvý odberateľ bude musieť uvádzať informáciu „prenesenie daňovej povinnosti“ namiesto informácie, že sa jedná o trojstranný obchod.
Pri trojstrannom obchode by sa malo doplniť, že tovar musí byť zaslaný z členského štátu iného ako je členský štát identifikácie prvého odberateľa do členského štátu druhého odberateľa.
Refundácia dane a oprava základu dane
Ak žiadateľ z iného členského štátu dostal doklad, ktorým predávajúci dodatočne znížil cenu za dodanie tovaru alebo služby (znížil základ dane), až po podaní žiadosti o vrátenie dane, tak zahrnie zníženie základu dane do žiadosti podanej za obdobie, v ktorom dostal doklad o oprave základu.
Ak nepodáva žiadosť za obdobie, v ktorom dostal doklad o oprave základu dane a dane, v ustanovenej lehote je povinný oznámiť daňovému úradu skutočnosť, že dostal doklad o oprave a následne daňový úrad na základe oznámenia vydá rozhodnutie o vrátení dane.
Cestovná kancelárie a DPH
Od roku 2016 budú mať cestovné kancelárie zákaz uvádzať na faktúru sumu DPH.
Nadmerný odpočet a posledné zdaňovacie obdobie
Ak platiteľovi vznikne nadmerný odpočet v zdaňovacom období, v ktorom prestal byť platiteľom, nadmerný odpočet daňový úrad vráti do 30 dní od uplynutia lehoty na podanie daňového priznania za toto zdaňovacie obdobie.
Prekluzívna lehota
Navrhuje sa skrátenie prekluzívnej lehoty zo šiestich mesiacov na tri mesiace.
Mohli by vás zaujímať aj informácie o iných pripravovaných zmenách v oblasti daní:
Novela Zákona o zdravotnom poistení účinná od 1.mája 2015

References: § 43
 §19
 §83
 § 81
 §69
 § 54
 §54